Jch ſolt aber dvr die ſvͤſſen
Jch ſolt aber dvr die ſvͤſſen·
gruͤſſen· meigē walt heide ǒwe·
vn̄ der kleinen vogel ſvͤſſes ſingen·
lieſſe eht mir an ir gelingē·
trut min troſt miſ herzen frôwe·
dc ſi minen kvmber wolde bvͤſſen·
ſeht ſo wrde ich froͤideriche·
truter lip nv tv̊ genedekliche·
roter mvnt dv maht min leit verdꝛingen·

Sv́ſſe minne ſit din minne·
ſinne· krenket zallen ſtvnden·
wie ſolde ich iemer danne fro beliben·
lieber lip voꝛ allē liben·
heilent mir mins herzen wnden·
dc min froͤide lige an dem gewinne·
tv̊t ir dc ſo wirde ich froͤidebere·
ſelig wib nv ſcheident mich von ſwere·
mīne dv maht mir min leit vertriben·

Jch han froͤide von ir eine·
ſi eine· troͤſtet mich ir gvͤte·
da von mv̊s mir ſpilndv́ froͤide ſwinden·
lieſſe ſi mich genade vinden·
ſeht ſo froͤite min gemvͤte·
dc mir wrde ir roter kvs ein kleine·
ſo wer ich vil manger ſoꝛgen ane·
truͤrelehter lip ich lebe in wane·  
das ich froͤide von iv mvge enpfinden·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse